# Kirkon vihkimisen muistopäivä

Tätä aineistoa käytetään kirkon vihkimisen muistopäivän rukoushetkessä (ks. sen [rakenne](https://evl-my.sharepoint.com/personal/hanna_koskinen_evl_fi/Documents/Työpöytä/kirkkokasikirjan%20uudet%20tiedostot/8%20Rukoushetkiä/51_rukh_rak.doc)). Aineistoa voidaan käyttää myös messun vaihtuvissa osissa.

Rukoushetken johtaa pappi, muu seurakunnan työntekijä tai seurakuntalainen.

Virsiehdotuksia

Virren sijasta voidaan käyttää myös laulua »Kun Hengen tuuli tuulee» tai »Temppeliinsä Herran kansa» (ks. [Lauluja vihkimisiin, virkaan asettamisiin ja tehtävään siunaamisiin](https://evl-my.sharepoint.com/personal/hanna_koskinen_evl_fi/Documents/Työpöytä/kirkkokasikirjan%20uudet%20tiedostot/8%20Rukoushetkiä/98_lauluja.doc)).

– alkuvirsi (rukoushetken rakenteen kohta 1): 197

– vastaus (kohta 5): 195, 196 tai 200

– kiitosvirsi (kohta 8): 194:1–3, 199, 327, 329, 330:1–3, 6 tai 339

Johdantosanat

Rukoushetken rakenteen kohta 2.

Rakkaat seurakuntalaiset. Tämä kirkko vihittiin – – (päivämäärä). Silloin se pyhitettiin Jumalan sanalla ja rukouksella seurakunnan jumalanpalveluspaikaksi. Tänään olemme kokoontuneet viettämään kirkon vihkimisen muistopäivää. Iloitsemme kaikesta siitä hyvästä, mikä on tullut osaksemme. Täällä olemme kuulleet Jumalan sanaa, viettäneet ehtoollista, rukoilleet, kiittäneet ja ylistäneet Herraa. Täällä on otettu kasteessa uusia jäseniä seurakunnan yhteyteen, konfirmoitu rippikoululaisia, vihitty morsiuspareja avioliittoon ja siunattu niitä, jotka on kutsuttu ajasta ikuisuuteen. Täällä Jumala on ollut keskellämme ja lähestynyt meitä sanassa ja sakramenteissa. Tänäänkin hän on luonamme.

Psalmi

Rukoushetken rakenteen kohta 3.

Voidaan käyttää myös kirkkovuoden ajankohdan mukaista taiapostolien päivän psalmia (Ps. 145:3–7).

Antifoni

Herra, minä rakastan temppeliäsi,

sinun kirkkautesi asuinsijaa.

Ps. 26:8

TAI

Ilo valtasi minut, kun kuulin sanan:

Me lähdemme Herran huoneeseen!

Ps. 122:1

Psalmi

Kuinka ihanat ovat sinun asuinsijasi, Herra Sebaot!

Minun sydämeni nääntyy kaipauksesta,

kun se ikävöi Herran temppelin esipihoille.

Minun sieluni ja ruumiini kohottaa riemuhuudon,

kun tulen elävän Jumalan eteen.

Herra Sebaot, minun kuninkaani ja Jumalani!

Sinun alttarisi luota on varpunenkin löytänyt kodin,

pääskynen pesäpaikan, jossa se kasvattaa poikasensa.

Miten onnellisia ovatkaan ne,

jotka saavat asua sinun huoneessasi!

He ylistävät sinua alati.

Ps. 84:2–5

TAI

Herran on maa ja kaikki mitä siinä on,

maanpiiri ja ne jotka siinä asuvat.

Hän on sen perustanut merien päälle,

kiinnittänyt lujasti virtojen ylle.

Kuka saa nousta Herran vuorelle,

kuka astua pyhään paikkaan?

Se, jolla on viattomat kädet ja puhdas sydän,

joka ei valheellisesti vetoa Herraan

eikä vanno väärää valaa.

Hänelle Herra suo siunauksensa,

pelastuksen Jumala katsoo hänet vanhurskaaksi.

Tässä me olemme, kansa joka pyrkii luoksesi,

joka etsii kasvojasi, Jaakobin Jumala!

Kohotkaa korkeiksi, portit,

avartukaa, ikiaikaiset ovet!

Kirkkauden kuningas tulee.

Kuka on kirkkauden kuningas?

Hän on Herra, väkevä ja voimallinen.

Hän on Herra, voiton sankari.

Kohotkaa korkeiksi, portit,

avartukaa, ikiaikaiset ovet!

Kirkkauden kuningas tulee.

Kuka on kirkkauden kuningas?

Kirkkauden kuningas on Herra Sebaot!

Ps. 24

Pieni kunnia

Kunnia Isälle ja Pojalle

ja Pyhälle Hengelle,

niin kuin oli alussa, nyt on ja aina,

iankaikkisesta iankaikkiseen. Aamen.

Raamatunluku

Rukoushetken rakenteen kohta 4.

1. Kun. 8:22–23, 27–29

Salomo seisoi Herran alttarin äärellä koko Israelin seurakunnan edessä. Hän kohotti kätensä taivasta kohti ja sanoi:

»Herra, Israelin Jumala! Ei ole sinun kaltaistasi jumalaa, ei ylhäällä taivaassa eikä alhaalla maan päällä. Sinä pidät voimassa liiton ja osoitat rakkautta palvelijoillesi, jotka vilpittömin sydämin elävät tahtosi mukaan.

Mutta asuisiko Jumala maan päällä? Taivasten taivaatkaan eivät ole sinulle kyllin avarat – miten sitten tämä temppeli, jonka olen rakentanut! Herra, minun Jumalani! Käänny kuitenkin palvelijasi puoleen ja kuule nöyrä pyyntöni, kun nyt hartaasti rukoilen sinun edessäsi. Pidä päivin ja öin silmissäsi tämä temppeli, paikka, jossa olet sanonut nimesi asuvan. Kuule, mitä palvelijasi tähän paikkaan päin kääntyneenä rukoilee.»

1. Piet. 2:4–5, 9–10

Tulkaa hänen luokseen, elävän kiven luo, jonka ihmiset ovat hylänneet mutta joka on Jumalan valitsema ja hänen silmissään kallisarvoinen. Ja rakentukaa itsekin elävinä kivinä hengelliseksi rakennukseksi, pyhäksi papistoksi, toimittaaksenne hengellisiä uhreja, jotka ovat Jumalalle otollisia Jeesuksen Kristuksen tähden.

Mutta te olette valittu suku, kuninkaallinen papisto, pyhä heimo, Jumalan oma kansa, määrätty julistamaan hänen suuria tekojaan, joka teidät on pimeydestä kutsunut ihmeelliseen valoonsa. Ennen te ette olleet kansa, mutta nyt te olette Jumalan kansa. Ennen te olitte armoa vailla, mutta nyt on Jumala teidät armahtanut.

Joh. 4:19–24

Samarialainen nainen sanoi: »Herra, minä huomaan, että sinä olet profeetta. Meidän isämme ovat kumartaneet ja rukoilleet Jumalaa tällä vuorella, kun taas te väitätte, että oikea paikka rukoilla on Jerusalemissa.» Jeesus vastasi: »Usko minua, nainen: tulee aika, jolloin ette rukoile Isää tällä vuorella ettekä Jerusalemissa. Te kumarratte sellaista, mitä ette tunne, mutta me kumarramme häntä, jonka tunnemme, sillä pelastaja nousee juutalaisten keskuudesta. Tulee aika – ja se on jo nyt – jolloin kaikki oikeat rukoilijat rukoilevat Isää hengessä ja totuudessa. Sellaisia rukoilijoita Isä tahtoo. Jumala on henki, ja siksi niiden, jotka häntä rukoilevat, tulee rukoilla hengessä ja totuudessa.»

Rukousjakso

Rukoushetken rakenteen kohta 8.

Esirukous

**P/E** Rukoilkaamme.

**P/E** Jumala, me kiitämme sinua läsnäolostasi

sanassa ja sakramenteissa.

Ole luonamme, kun kokoonnumme tänne nimessäsi.

**S** Herra, armahda meitä.

**P/E** Kiitämme Pojastasi,

joka on tullut veljeksemme ja Vapahtajaksemme.

Auta meitä iloiten ottamaan hänessä vastaan pelastuksen lahja.

**S** Kristus, armahda meitä.

**P/E** Kiitämme Pyhästä Hengestä,

joka vahvistaa Kristukseen kastettujen yhteyttä.

Tee meistä sinun todistajiasi.

**S** Herra, armahda meitä.

Rukous

1. Iankaikkinen, kaikkivaltias Jumala. Me ylistämme sinua siitä, että olet valinnut meidät kansaksesi Pojassasi Jeesuksessa Kristuksessa. Me kiitämme siitä, että asut keskellämme, vaikka sanassasi sanotaan ihmetellen: »Taivasten taivaatkaan eivät ole sinulle kyllin avarat, miten sitten tämä temppeli!» Kiitos, että saamme luottaa Poikasi lupaukseen: »Missä kaksi tai kolme on koolla minun nimessäni, siellä minä olen heidän keskellään.» Anna kaikkien niiden, jotka täällä ylistävät sinua, elää todeksi armollinen läsnäolosi. Kuule rukoukset, jotka nousevat täältä puoleesi, ja anna kansallesi, mitä se tarvitsee. Kirkasta kasvosi niille, jotka tulevat tänne ja lähtevät täältä toteuttamaan kutsumustaan arjessa. Johdata meidät kaikki tämän ajan läpi taivaalliseen kaupunkiisi ja temppeliisi, jossa saamme palvella ja kumartaa sinua ikuisesti. Sinun, kolmiyhteinen Jumala, olkoon kirkkaus ja kunnia iankaikkisesta iankaikkiseen.

2. Kaikkivaltias Jumala, sinä tahdot tehdä seurakuntasi eläväksi Pyhällä Hengelläsi. Aloita työsi meistä, jotka olemme koolla nimessäsi. Uudista meidät, niin että olisimme rakkautesi kanavia maailmassa. Anna pyhän evankeliumisi kaikua keskellämme ja löytää tiensä kaikkeen maailmaan. Eheytä meidät elämään keskinäisessä yhteydessä veljinä ja sisarina. Kuule meitä Kristuksen, Herramme tähden.

3. Kristus, Vapahtajamme. Kun kokoonnumme tähän huoneeseen nimessäsi, sinä olet meidän keskellämme. Kun meillä on täällä hyvä olla ja iloitsemme ystävistä, muistuta meitä siitä, että on paljon yksinäisiä ja unohdettuja. Kun rukoilemme sinulta tarpeitamme ja kiitämme armostasi, auta meitä kantamaan eteesi ne, jotka eivät jaksa rukoilla eivätkä kiittää. Kun kuulemme sanaasi ja saamme syödä elämän leipää, muistuta meitä siitä, että kaikilla ei ole leipää, ei maallista eikä taivaallista. Sinä kutsut meidät pöytääsi ja annat meille itsesi aina uudelleen. Auta meitä elämään niille, jotka tuot lähellemme joka päivä. Herramme ja Vapahtajamme, kuule meitä, kun kannamme yhdessä eteesi ihmiskunnan tuskan ja kiitoksen.